CELEX: 32018D0757
Language: hu
Date: 2018-05-14 00:00:00
Title: A Tanács (EU) 2018/757 határozata (2018. május 14.) az Európai Közösség és a Comore-szigeteki Unió között létrejött halászati partnerségi megállapodás felmondásáról

24.5.2018   
            
            
               HU
            
            
               Az Európai Unió Hivatalos Lapja
            
            
               L 128/13
            
         A TANÁCS (EU) 2018/757 HATÁROZATA
   (2018. május 14.)
   az Európai Közösség és a Comore-szigeteki Unió között létrejött halászati partnerségi megállapodás felmondásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (6) bekezdése második albekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:
   
               (1)
            
            
               Az 1563/2006/EK tanácsi rendelet (2) az Európai Közösség és a Comore-szigeteki Unió között létrejött halászati partnerségi megállapodás (a továbbiakban: az Unió és a Comore-szigetek közötti halászati partnerségi megállapodás) megkötéséről rendelkezik.
            
         
               (2)
            
            
               Az Unió és a Comore-szigetek közötti halászati partnerségi megállapodás egyik célkitűzése a halállományok védelmére és az azokkal való gazdálkodásra vonatkozó intézkedések hatékonyságának biztosítása, valamint a jogellenes, be nem jelentett és szabályozatlan (a továbbiakban: IUU) halászat megakadályozása.
            
         
               (3)
            
            
               Az Unió és a Comore-szigetek közötti halászati partnerségi megállapodás 11. cikke alapján a megállapodás a hatálybalépésétől számított hét éven át alkalmazandó, és további hétéves időszakokra meghosszabbítható, kivéve, ha bármelyik fél felmondási értesítést küld.
            
         
               (4)
            
            
               Az Unió és a Comore-szigetek közötti halászati partnerségi megállapodás 12. cikke alapján a megállapodást bármelyik fél felmondhatja olyan súlyos körülmények esetén, mint például az IUU-halászat elleni küzdelem tekintetében tett kötelezettségvállalások betartásának elmulasztása. Az érintett félnek a kezdeti hétéves időszak vagy minden további időszak lejárati időpontja előtt legalább hat hónappal értesítenie kell a másik felet a megállapodás felmondására vonatkozó szándékáról. Az említett értesítés elküldése után a felek konzultációt kezdenek.
            
         
               (5)
            
            
               Az 1005/2008/EK tanácsi rendelet (3) (a továbbiakban: az IUU-rendelet) 31. cikke alapján a Bizottság azonosítja azokat a harmadik országokat, amelyeket az IUU-halászat elleni küzdelemben nem együttműködő harmadik országnak tekint. Egy harmadik ország akkor azonosítható nem együttműködő harmadik országként, ha elmulasztja a nemzetközi jog szerint a lobogó, a kikötő, a forgalomba hozatal szerinti vagy a parti államként rá háruló azon kötelezettségek teljesítését, hogy intézkedéseket hozzon az IUU-halászat megelőzésére, megakadályozására és felszámolására.
            
         
               (6)
            
            
               A Bizottság az általa 2015. október 1-jén elfogadott határozatnak (4) megfelelően arról értesítette a Comore-szigeteki Uniót, hogy fennáll annak a lehetősége, hogy a Bizottság az IUU-halászat elleni küzdelemben nem együttműködő harmadik országként azonosítja a Comore-szigeteki Uniót a következő okok miatt: a Comore-szigetek hatóságai által folytatott „olcsó lobogó” politika, arra vonatkozó bizonyítékok, hogy a Comore-szigetek flottája jogellenes halászati tevékenységet folytat, a Comore-szigetek hatóságainak gyenge vagy nem létező nyomonkövetési és ellenőrzési képessége, valamint a Comore-szigetek halászati jogi keretének elavultsága.
            
         
               (7)
            
            
               E határozattal a Bizottság párbeszédet kezdett a Comore-szigeteki Unióval, amelyet az IUU-rendelet 32. cikkében megállapított eljárási követelményekkel összhangban folytattak le. A Comore-szigeteki Unió észszerű időn belül nem hajtotta végre a szükséges korrekciós intézkedéseket.
            
         
               (8)
            
            
               Tekintettel arra, hogy a Comore-szigeteki Unió tartósan elmulasztotta a nemzetközi jog értelmében rá mint lobogó, kikötő, forgalomba hozatal szerinti vagy parti államra háruló azon kötelezettségek teljesítését, hogy fellépjen az IUU-halászat megelőzése, megakadályozása és felszámolása érdekében, a Comore-szigeteki Uniót az IUU-rendelet 31. cikkével összhangban, az (EU) 2017/889 bizottsági végrehajtási határozattal (5) az IUU-halászat elleni küzdelemben nem együttműködő harmadik országként azonosították. Az említett azonosítást követően a Comore-szigeteki Unió továbbra sem hajtotta végre a szükséges korrekciós intézkedéseket.
            
         
               (9)
            
            
               Az IUU-rendelet 33. cikkének megfelelően az (EU) 2017/1332 tanácsi végrehajtási határozattal (6) a Comore-szigeteki Uniót felvették a nem együttműködő harmadik országoknak a 2014/170/EU tanácsi végrehajtási határozattal (7) létrehozott listájára.
            
         
               (10)
            
            
               Az IUU-rendelet 38. cikkének (8) bekezdése alapján a Bizottság javaslatot tesz minden, nem együttműködő harmadik országgal fennálló kétoldalú halászati megállapodás vagy halászati partnerségi megállapodás felmondására, amennyiben az említett megállapodás megszüntetésről rendelkezik arra az esetre, ha az adott ország elmulasztja IUU-halászat elleni küzdelemre vonatkozó kötelezettségvállalások betartását.
            
         
               (11)
            
            
               Ezért indokolt felmondani az Unió és a Comore-szigetek közötti halászati partnerségi megállapodás.
            
         
               (12)
            
            
               A Bizottságnak az Európai Unió nevében értesítenie kell a Comore-szigeteki Uniót a felmondásról.
            
         
               (13)
            
            
               A felmondás az említett értesítést követő hat hónap elteltével lép hatályba.
            
         
               (14)
            
            
               Mindazonáltal, ha a felmondás hatálybelépését megelőzően a Tanács törli a Comore-szigeteki Uniót az IUU-rendelet 33. cikke szerinti, nem együttműködő harmadik országok listájáról, a felmondást vissza kell vonni, és a Bizottságnak haladéktalanul értesítenie kell a Comore-szigeteki Uniót erről a visszavonásról,
            
         ELFOGADTA EZT A HATÁROZATOT:
   1. cikk
   A Tanács felmondja az Európai Közösség és a Comore-szigeteki Unió között létrejött halászati partnerségi megállapodást (a továbbiakban: az Unió és a Comore-szigetek közötti halászati partnerségi megállapodás), amely 2008. március 6-án lépett hatályba.
   2. cikk
   (1)   E határozat hatálybalépésekor a Bizottság az Európai Unió nevében értesíti az Comore-szigeteki Uniót az Unió és a Comore-szigetek közötti halászati partnerségi megállapodás felmondásáról.
   (2)   A felmondás az említett értesítést követő hat hónap elteltével lép hatályba.
   (3)   Ha a felmondás hatálybelépését megelőzően a Tanács törli a Comore-szigeteki Uniót az IUU-rendelet 33. cikke szerinti, nem együttműködő harmadik országok listájáról, a felmondás visszavonásra kerül, és a Bizottság haladéktalanul értesíti a Comore-szigeteki Uniót erről a visszavonásról.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2018. május 14-én.
      
         
            a Tanács részéről
         
         
            az elnök
         
         E. ZAHARIEVA
      
   
   
      (1)  A 2018. március 15-i egyetértés (a Hivatalos Lapban még nem tették közzé).
   
      (2)  A Tanács 1563/2006/EK rendelete (2006. október 5.) az Európai Közösség és a Comore-szigeteki Unió között létrejött halászati partnerségi megállapodás megkötéséről (HL L 290., 2006.10.20., 6. o.).
   
      (3)  A Tanács 1005/2008/EK rendelete (2008. szeptember 29.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről (HL L 286., 2008.10.29., 1. o.).
   
      (4)  A Bizottság határozata (2015. október 1.) egy harmadik országnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosítása eshetőségéről történő értesítéséről (HL C 324., 2015.10.2., 6. o.).
   
      (5)  A Bizottság (EU) 2017/889 végrehajtási határozata (2017. május 23.) a Comore-szigeteki Uniónak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosításáról (HL L 135., 2017.5.24., 35. o.).
   
      (6)  A Tanács (EU) 2017/1332 végrehajtási határozata (2017. július 11.) a jogellenes, nem bejelentett és szabályozatlan halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozatnak a Comore-szigeteki Unió vonatkozásában történő módosításáról (HL L 185., 2017.7.18., 37. o.).
   
      (7)  A Tanács 2014/170/EU végrehajtási határozata (2014. március 24.) a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK rendelet értelmében a jogellenes halászat felszámolásában nem együttműködő harmadik országok listájának összeállításáról (HL L 91., 2014.3.27., 43. o.).